Klag teen San Souci-onnie laat vaar | Maroela Media
Die aanklagte van aanranding teen Clarissa Venter, die onderwyseres van die Sans Souci Girls' High School in Kaapstad wat vroeër vanjaar glo 'n leerder geklap het, is Vrydag in die Wynberg-landdroshof in Kaapstad laat vaar.
William Booth, Venter se regsverteenwoordiger, het bevestig dat sy kliënt in die hof verskyn het waar die aanklagte teruggetrek is weens die meriete van die saak.
"Dit beteken dat die bewyse nie voldoende was nie," het Booth aan Maroela Media verduidelik.
Volgens Booth het die aanklaer ook in ag geneem dat Venter ná 'n tugverhoor terug by die skool en geliefd onder leerders, personeellede en ouers is.
'n Onderonsie tussen Venter en 'n oudleerder van die skool is in Februarie vanjaar op video vasgevang en wyd op sosiale media versprei.
In die video kan gesien word hoe die twee in 'n woordewisseling betrokke is, klaarblyklik oor 'n selfoon en die taal wat die leerder in die klas gebruik het. In 'n stadium stamp die leerder vir Venter met haar tafel en probeer skynbaar haar selfoon teruggryp, waarna Venter haar 'n oorveeg gee.
Die verdediging voer sedertdien aan dat die leerder destyds Venter uitgelok en inderwaarheid aangerand het.
Volgens Booth was sy kliënt gister uiteraard baie verlig.
"Ek dink almal by die skool is verlig. Die leerders is baie erg oor haar. Die saak het heeltemal te lank voortgeduur en my kliënt is emosioneel uitgeput."
'n Eis van skadevergoeding staar Venter egter nog in die gesig.
Die ma van die leerder, wat sedertdien deur haar ouers uit die skool gehaal is, het 'n eis teen Venter, die skool se bestuur, die skool se beheerliggaam asook die departement van onderwys by die gelykheidshof ingedien.
Die ma voer aan dat haar kind "aangerand" is omdat sy aan 'n ander rassegroep behoort en 'n ander kultuuragtergrond het.
Dié eis is steeds hangende, het Booth gesê.
Eintlik moet die onderwyseres n klag van aanranding teen die leerder maak wat haar met die tafel gestamp het.
Ag asseblief,hoe lam is die ouers se redes……kultuurverskil? Maw,jou kultuur gee jou voorkeurregte,twak man!
En daar speel ons alweer die raskaart! Nee, Mammie, jou kind is geklap omdat sy n onopgevoede klein merrie is. Dit was dalk tyd dat iemand maniere in haar in klap… Die meerderheid leerders (wat ook van n ander ras is) het teen jou onbeskofte kind en vir die onderwyseres gekies!
Oorwinning vir die onderwysers, leerders sal nou moet lig loop, hierdie is nou 'n verwysings saak van die hof.
As die kind aan 'n 'ander rassegroep behoort en ander kultuur het' wat toelaat dat sy sonder enige respek vir haar meerdere optree, behoort sy vergoeding te betaal aan Clarissa Venter.